作者:韋應物
標題:贈丘員外二首
內容:高詞棄浮靡，貞行表鄉閭。未真南宮拜，聊偃東山居。大藩本多事，日與文章疏。每一睹之子，高詠遂起予。宵晝方連燕，煩吝亦頓祛。格言雅誨闕，善謔矜數餘。久局思遊曠，窮慘遇陽舒。虎丘愜登眺，吳門悵躊躇。方此戀攜手，豈雲還舊墟。告諸吳子弟，文學為何如。跡與孤雲遠，心將野鶴俱。那同石氏子，每到府門趨。